b'\n_START_ARTICLE_\nStay (Faraway, So Close!)\n_START_SECTION_\nMusiikki ja kappaleen kirjoittaminen\n_START_PARAGRAPH_\n\xe2\x80\x9dStay (Faraway, So Close!)\xe2\x80\x9d on kestoltaan nelj\xc3\xa4 minuuttia ja 58 sekuntia, ja sen tempo on 86 iskua minuutissa. Bonon \xc3\xa4\xc3\xa4niala vaihtelee alhaisesta B\xe2\x82\x83 -nuotista korkeaan D#\xe2\x82\x87 -nuottiin._NEWLINE_U2:n kitaristi The Edge ja laulaja Bono kirjoittivat \xe2\x80\x9dStay (Faraway, So Close!):n\xe2\x80\x9d ensimm\xc3\xa4isen s\xc3\xa4keist\xc3\xb6n jo vuonna 1990 Berliiniss\xc3\xa4 Hansa Ton -\xc3\xa4\xc3\xa4nitysstudiolla, jossa yhtye oli levytt\xc3\xa4m\xc3\xa4ss\xc3\xa4 studioalbumiaan Achtung Baby. Kappale sai innoituksensa laulaja Frank Sinatran musiikista, ja sai t\xc3\xa4m\xc3\xa4n johdosta ty\xc3\xb6nimen \xe2\x80\x9dSinatra\xe2\x80\x9d. U2 ei kuitenkaan viimeistellyt kappaletta levytett\xc3\xa4v\xc3\xa4ksi Achtung Babylle. Kun yhtye aloitti Zooropan ty\xc3\xb6st\xc3\xa4misen, \xe2\x80\x9dStay (Faraway, So Close!):n\xe2\x80\x9d ty\xc3\xb6st\xc3\xa4minen jatkui Achtung Babyn levytt\xc3\xa4misen aikana kirjoitetun s\xc3\xa4keist\xc3\xb6n pohjalta. The Edge s\xc3\xa4velsi kappaleen musiikillisen rungon pianolla vanhojen Tin Pan Alley -kappaleiden innoittamana._NEWLINE_Kun yhtye oli aloittanut Zooropan levytt\xc3\xa4misen, elokuvaohjaaja Wim Wenders l\xc3\xa4hestyi yhtyett\xc3\xa4 ja kysyi, olisiko yhtye halukas tekem\xc3\xa4\xc3\xa4n kappaleen h\xc3\xa4nen seuraavaa elokuvaansa Faraway, So Close! varten. Yhtye katsoi valmiin elokuvan saadakseen paremman k\xc3\xa4sityksen siit\xc3\xa4, millainen kappaleen tulisi olla. Bono sanoi elokuvan kertovan \xe2\x80\x9denkeleist\xc3\xa4, jotka haluavat muuttua ihmisiksi ja el\xc3\xa4\xc3\xa4 maapallolla, mutta saavuttaakseen t\xc3\xa4m\xc3\xa4n heist\xc3\xa4 on tultava kuolevaisia.\xe2\x80\x9d H\xc3\xa4nen mukaansa leikittely ajatuksella \xe2\x80\x9dmahdottoman haluamisesta ja sen saavuttamisesta tietyll\xc3\xa4 hinnalla\xe2\x80\x9d oli kappaleen tekemisen yhteydess\xc3\xa4 kiehtovaa._NEWLINE_Sanoittaessaan kappaletta Bono vaihtoi ty\xc3\xb6nimen \xe2\x80\x9dSinatra\xe2\x80\x9d pois, ja antoi kappaleelle nimen \xe2\x80\x9dStay\xe2\x80\x9d. Koska h\xc3\xa4n halusi selvent\xc3\xa4\xc3\xa4 yhteytt\xc3\xa4 kappaleen ja Wendersin elokuvan v\xc3\xa4lill\xc3\xa4, h\xc3\xa4n nimesi kappaleen t\xc3\xa4m\xc3\xa4n j\xc3\xa4lkeen viel\xc3\xa4 lopulliseen muotoonsa \xe2\x80\x9dStay (Faraway, So Close!)\xe2\x80\x9d.\n_START_SECTION_\nJulkaisu\n_START_PARAGRAPH_\n\xe2\x80\x9dStay (Faraway, So Close!)\xe2\x80\x9d julkaistiin promootiosinglen\xc3\xa4 vuoden 1993 syksyll\xc3\xa4 Zooropan markkinoimiseksi CD- ja LP-levyin\xc3\xa4. 7-tuumainen LP-single sis\xc3\xa4lsi b-puolenaan U2:n version Frank Sinatran tunnetuksi tekem\xc3\xa4st\xc3\xa4 kappaleesta \xe2\x80\x9dI\xe2\x80\x99ve Got You Under My Skin\xe2\x80\x9d. Maailmanlaajuisesti \xe2\x80\x9dStay (Faraway, So Close!)\xe2\x80\x9d julkaistiin Zooropan kolmantena ja viimeisen\xc3\xa4 myyntisinglen\xc3\xa4 22. marraskuuta 1993 CD- ja LP-levyin\xc3\xa4 sek\xc3\xa4 C-kasettina. Singlest\xc3\xa4 julkaistiin nelj\xc3\xa4 eri painosta, joiden kappalelistat erosivat hieman toisistaan.\n_START_SECTION_\nB-puolet\n_START_PARAGRAPH_\nFrank Sinatra -cover \xe2\x80\x9dI\xe2\x80\x99ve Got You Under My Skin\xe2\x80\x9d julkaistiin 7-tuumaisen vinyylisinglen ja C-kasetin b-puolena. Kappale on Sinatran ja Bonon yhdess\xc3\xa4 laulama duetto. Nimell\xc3\xa4 \xe2\x80\x9dThe Swing Format\xe2\x80\x9d tunnetun painoksen b-puolena oli \xe2\x80\x9dI\xe2\x80\x99ve Got You Under My Skinin\xe2\x80\x9d ohella kaksi uudelleenmiksattua versiota Zooropan edellisest\xc3\xa4 singlejulkaisusta \xe2\x80\x9dLemon\xe2\x80\x9d, Paul Oakenfoldin ja Steve Osbornen \xe2\x80\x9dLemon (The Perfecto Mix)\xe2\x80\x9d ja David Moralesin \xe2\x80\x9dLemon (Bad Yard Club Edit)\xe2\x80\x9d._NEWLINE_\xe2\x80\x9dThe Live Format\xe2\x80\x9d -painos sis\xc3\xa4lt\xc3\xa4\xc3\xa4 ensimm\xc3\xa4isen levytetyn version Bonon alun perin Willie Nelsonille kirjoittamasta country-kappaleesta \xe2\x80\x9dSlow Dancing\xe2\x80\x9d, sek\xc3\xa4 Zoo TV Tour -kiertueella \xc3\xa4\xc3\xa4nitetyt liveversiot kappaleista \xe2\x80\x9dBullet the Blue Sky\xe2\x80\x9d ja \xe2\x80\x9dLove Is Blindness\xe2\x80\x9d. \xe2\x80\x9dBullet the Blue Sky\xe2\x80\x9d on \xc3\xa4\xc3\xa4nitetty Dublinissa 28. elokuuta ja \xe2\x80\x9dLove Is Blindness\xe2\x80\x9d New York Cityss\xc3\xa4 30. elokuuta 1993.\n_START_SECTION_\nMusiikkivideo\n_START_PARAGRAPH_\nWim Wenders ohjasi kappaleen musiikkivideon. Sen tuotti Debbie Mason ja leikkasi Jerry Chater. Video kuvattiin Berliiniss\xc3\xa4 vuonna 1993 kolmessa p\xc3\xa4iv\xc3\xa4ss\xc3\xa4, ja se on v\xc3\xa4ritykselt\xc3\xa4\xc3\xa4n suurimmaksi osaksi mustavalkoinen. Wendersin ohjaaman Faraway, So Close! -elokuvan n\xc3\xa4yttelij\xc3\xa4t, muun muassa p\xc3\xa4\xc3\xa4n\xc3\xa4yttelij\xc3\xa4 Otto Sander, esiintyv\xc3\xa4t videolla cameorooleissa. Moni videon kohtauksista on per\xc3\xa4isin elokuvasta Faraway, So Close! tai sen edelt\xc3\xa4j\xc3\xa4st\xc3\xa4, Wendersin vuoden 1987 elokuvasta Berliinin taivaan alla. U2 n\xc3\xa4hd\xc3\xa4\xc3\xa4n videolla useaan otteeseen Berliinin Voitonpylv\xc3\xa4\xc3\xa4n Victoria-patsaalla. Videolla k\xc3\xa4ytettiin my\xc3\xb6s kylm\xc3\xa4n sodan ajalta per\xc3\xa4isin olevaa sotilaskalustoa, kuten neuvostoliittolaisia MiG -lentokoneita.\n_START_SECTION_\nKonserteissa\n_START_PARAGRAPH_\nU2 esitti \xe2\x80\x9dStay (Faraway, So Close!):n\xe2\x80\x9d ensimm\xc3\xa4isen kerran konsertissa 31. hein\xc3\xa4kuuta 1993 Tukholmassa, jonka j\xc3\xa4lkeen se pysyi Zoo TV Tour -kiertueen settilistassa kiertueen p\xc3\xa4\xc3\xa4t\xc3\xb6kseen asti. U2:n seuraavalla kiertueella, vuoden 1997 PopMart Tourilla, kappaletta ei en\xc3\xa4\xc3\xa4 esitetty. Se palasi yhtyeen ohjelmistoon vuonna 2001 Elevation Tour -kiertueella, jolloin Bono ja The Edge esittiv\xc3\xa4t sen kahdestaan The Edgen soittaessa akustisella kitaralla. Elevation Tourilla kappaletta esitettiin kuitenkin yh\xc3\xa4 vain satunnaisesti, eik\xc3\xa4 yhtye soittanut sit\xc3\xa4 lainkaan seuraavalla kiertueellaan Vertigo Tour. Kappale otettiin mukaan ohjelmistoon j\xc3\xa4lleen U2 360\xc2\xb0 Tour -kiertueella, jolloin Bono ja The Edge esittiv\xc3\xa4t sen Elevation Tourin tapaisesti kahdestaan. Kun U2 konsertoi Glastonbury Festivalin p\xc3\xa4\xc3\xa4esiintyj\xc3\xa4n\xc3\xa4 vuonna 2011, \xe2\x80\x9dStay (Faraway, So Close!)\xe2\x80\x9d oli ainoa konsertissa esitetty Zooropa -albumin kappale._NEWLINE_Kappaleen liveversio on mukana U2:n konserttitallenteilla Zoo TV: Live from Sydney ja Elevation 2001: Live from Boston sek\xc3\xa4 b-puolena singleill\xc3\xa4 \xe2\x80\x9dWalk On\xe2\x80\x9d ja \xe2\x80\x9dStuck in a Moment You Can\xe2\x80\x99t Get Out Of\xe2\x80\x9d.'